Христо Ясенов
Аз нося фъртуни и шеметни бури…

chitanka.info

Аз нося фъртуни и шеметни бури,

и черния облак на вихри безбройни;

аз нося живота на пролети знойни

и детския поглед на чисти лазури.

Аз нося тъгата на тиха досада

и глухия отдих на кремове болни;

аз нося простора на радости волни;

и топли молитви, и светла прохлада,

Аз нося крилото на тъмна тревога

и жълтата краска на мъка есенна;

и нося широка, широка вселена

и тъмния демон и демона — в бога.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.